Na osnovu člana 42b Zakona o turističkim organizacijama (’’Sl. list RCG’’, br. 11/04 i 46/07 i ’’Sl. list CG’’, br. 73/10, 40/11, 45/14 i 42/17) i člana 35 i 39 Statuta Opštine Tivat ("Sl. List CG - opštinski propisi" br. 24/18) Skupština opštine Tivat na sjednici održanoj dana \_\_\_\_\_\_\_\_\_2018. godine, donijela je

ODLUKU

o izletničkoj taksi

Član 1

Ovom odlukom uvodi se izletnička taksa koju Turističkoj organizaciji Tivta plaćaju turisti koji u okviru organizovanih grupa, posredstvom turističkih agencija, drugih pravnih lica ili preduzetnika registrovanih za obavljanje turističke djelatnosti posjećuju turističke lokalitete izuzetnih prirodnih ili kulturno-istorijskih vrijednosti na području opštine Tivat.

Turistički lokaliteti izuzetnih prirodnih ili kulturno-istorijskih vrijednosti za koje se plaća izletnička taksa su: Gradski park i Gornja Lastva.

Član 2

Izletnička taksa se naplaćuju svakom posjetiocu koji u okviru organizovanih grupa turista posjećuje turističke lokalitete izuzetnih prirodnih ili kulturno-istorijskih vrijednosti na području opštine iz člana 1 stav 2 ove odluke, u iznosu od 1,00 €.

Član 3

Izletnička taksa je prihod Turističke organizacije opštine Tivat i koristi se za podsticanje, organizovanje i realizaciju promotivnih aktivnosti.

Član 4

Izletnička taksa se naplaćuje u toku cijele godine (od 1.januara do 31.decembra).

Član 5

Turistička organizacija Tivat je dužna da najkasnije do 31.12. tekuće godine sačini i donese Program upotrebe sredstava izletničke takse za narednu godinu.

Planirana sredstva od naplate izletničke takse moraju biti iskazana u Finansijskom planu Turističke organizacije Tivat.

Na Finansijski plan Turističke organizacije Tivat i Program upotrebe sredstava iz stava 1.ovog člana saglasnost daje Skupština opštine Tivat.

Član 6

Ova odluka stupa na snagu osmog dana od dana objavljivanja u "Službenom listu CG - opštinski propisi".

O b r a z l o ž e nj e

Pravni osnov za donošenje ove Odluke sadržan je u članu 42b Zakona o turističkim organizacijama (’’Sl. list RCG’’, br. 11/04 i 46/07 i ’’Sl. list CG’’, br. 73/10, 40/11, 45/14 i 42/17), kojim je propisano da izletničku taksu svojim propisom uvodi organ lokalne samouprave, pri čemu Odluku kojom se uvodi izletnička taksa za određene turističke lokalitete izuzetnih prirodnih ili kulturno-istorijskih vrijednosti, organ lokalne samouprave donosi uz prethodnu saglasnost Vlade Crne Gore.

Obzirom da je članom 3 Pravilnika o turističkim lokalitetima na kojima važi poseban režim rada turističkih vodiča ("Sl.list CG", br. 03/11 i 17/15) propisano da su turistički lokaliteti izuzetnih prirodnih i kulturno-istorijskih vrijednosti na teritoriji opštine Tivat: Gradski park i Gornja Lastva, članom 1 stav 2 Odluke propisano je da su turistički lokaliteti za koje se naplaćuje izletnička taksa svi pobrojani lokaliteti izuzetnih prirodnih i kulturno-istorijskih vrijednosti.

Kod određivanja navedenih lokaliteta na kojim će se naplaćivati izletnička taksa rukovodili smo se činjenicom da se na istim lokalitetima sve veći broj posjetilaca nesmetano kreće i uživa njihove blagodeti, a sve posredstvom mnogobrojnih domaćih i inostranih turističkih agencija koje dovode organizovane grupe posjetioca i na ovaj način ostvaruju dodatne prihode. Uvođenjem izletničke takse stvara se mogućnost da naplaćena sredstva po osnovu izletničke takse lokalna turistička organizacija iskoristi za revitalizaciju i unaprijeđenje turističke ponude pomenutih lokaliteta.

Članom 2 stav 2 Zakona o turističkim organizacijama propisano je da je djelatnost turističkih organizacija razvijanje svijesti o važnosti turizma, kao i o privrednim, društvenim i drugim efektima turizma, o potrebi i važnosti očuvanja i unapređenja svih elemenata turističkog proizvoda određenog područja, a posebno zaštite životne sredine i kulturne baštine. Članom 42e navedenog zakona propisano je da je izletnička taksa prihod lokalne turističke organizacije opštine na kojoj se nalazi turistički lokalitet izuzetnih prirodnih ili kulturno-istorijskih vrijednosti i da se sredstva ostvarena po tom osnovu koriste za podsticanje, organizovanje i realizaciju promotivnih aktivnosti. U skladu sa odredbama navedenih članova Zakona o turizmu, članovima 2-6 ove Odluke propisan je iznos izletničke takse, korišćenje prihodovanih sredstava, vrijeme naplate i obaveze turističke organizacije u vezi sa donošenjem Programa upotrebe sredstava izletničke takse i iskazivanjem planiranih sredstava u Finansijskom Izvještaju, koji se podnose na saglasnost Skupštini opštine Tivat.

Uvažavajući sve pozitivne promjene koje je Tivat doživio u posljednjih desetak godina, te da je Rješenjem Ministarstva održivog razvoja i turizma, broj 01-1072/9 (''Sl. list CG'', br. 23/14) Tivat svrstan u turističko mjesto A kategorije, kao i da su sve opštine na teritoriji Crne Gore koje su uvele naplatu izletničke takse istu utvrdile u iznosu od 1,00 eura, donošenje ove Odluke smatramo opravdanim i predlažemo Skupštini njeno usvajanje.

Obrađivač: Predlagač:

Sekretarijat za ekonomski Predsjednik opštine

razvoj i preduzetništvo